หลังจากกระแสพาโบะชีสทาร์ตซา แพรจึงมีโอกาสได้มาลอง... ไปวันเสาร์แต่รอไม่นาน แค่4-5 คิวก็ถึงแล้ว ไม่เหมือนกันช่วงแรกที่กระแสออกมาแล้วทุกคนก็แห่แหนกันไป
 
ร้านนี้คงไม่ต้องบรรยายอะไรมาก มีทั้งแบบซื้อกลับและนั่งกินที่ร้าน ร้านอยุ่ชั้นใต้ดิน ห้างสนามพารากอน ที่ชอบคือระบบการจัดการคิวค่อนข้างดี มีเมนูให้เลือกหลากหลายทั้งชีสทาร์ตก้อนใหญ่ รสชีส รสชาเขียว หรือจะเป็นแบบมินิ ก้อนเล็กสำหรับคนงบน้อย ขออร่อยบ้าง 

รสชาติที่ออกมาหลักๆก็คือรสชีส ชาเขียว ช็อคโกแลต ส่วนรสอื่นๆจะสลับเปลี่ยนหมุนเวียนกันไปตามเทศกาล มีรสพีชบ้าง สับปะรดบ้าง แอปเปิ้ลบ้าง
 
สนนราคาชีสก้อนใหญ่เริ่มที่ 415 บาท ส่วนแบบมินิ เริ่มที่ 75 บาท ถือว่าแพงเอาเรื่อง หรือใครอยากลองน้ำแข็งไส นมปั่น ไอศกรีม ร้านนี้ก็มีเช่นกัน ขอบอกว่าน้ำแข็งไสจะสไตล์ญี่ปุ่น ไม่เนียมนุ่มแบบน้ำแข็งไสเกาหลีค่ะ
 
Mini Pablo cheese Tart
 
รสชีส (ราคาชิ้นละ 75 บาท) – ถือเป็นรสดั้งเดิม แพรสั่งมากินที่ร้าน อบใหม่ๆ ยังอุ่นๆ โอ้โห...ด้านในยังเยิ้ม ชีสจ๋ามากๆ กินไปพร้อมๆกับแป้งทาร์ตแล้วอร่อยลงตัว เข้ากันสุดๆ มันฟินตรงที่พอตัดออกมาแล้วเยิ้มน่ารับประทานนี่ล่ะค่ะ แล้วแพรก็ได้ซื้อกลับบ้านด้วย แพรคิดว่ากินแบบร้อนๆ ด้านในนุ่มๆจะอร่อยกว่าตอนที่เย็นแล้ว 8/10
 
รสชาเขียว (ราคาชิ้นละ 95 บาท) – ราคามาแรงแซงโค้งแถมราคาพุ่งมาก จริงมีตัวมัจฉะครีมชิ้นละ 105 บาทแต่แพรไปไม่ทันค่ะ หมดซะแล้ว เลยเอาแบบชาเขียวธรรมดามา ขอบอกว่ารสชาติเกินราคา คุ้มค่าสุดๆ ยิ่งกินร้อนๆที่ร้านยิ่งฟินสุดๆ ชาเขียวนี่มันมีทั้งความมัน ความหอม และรสชาเขียวที่อร่อยพอดีๆ ไม่ได้เข้มจนขมปี๋ ไม่หวานจนแสบคอ สามารถกินได้เรื่อยๆ ดีมากจริงๆ ซื้อกลับมาให้คุณแม่ชิม คุณแม่ยังชอบ ให้ 10/10 ไปเลยค่ะ
 
รสพีช (ราคาชิ้นละ 95 บาท) – รสพีชซื้อกลับมากินที่บ้าน ด้านบนเป็นซอสพีชแบบพีชกวน เหมือนแยม ทำนองนี้ค่ะ กลิ่นอ่อนๆ ไม่หอมมาก รสชาติหวาน ส่วนตัวรู้สึกธรรมดาเกินไป เหมือนกินแยมมากกว่า ไม่ประทับใจ 6.5/10
 
รสสับปะรด (ราคาชิ้นละ 95 บาท) – มาช่วงโปรสับปะรด ค่อนข้างคาดหวังพอสมควรแต่ก็ต้องผิดหวังยิ่งกว่ารสพีช สับปะรดที่นำมาวางบนหน้าทาร์ตชิ้นใหญ่จริงๆ วางจนแน่น แต่มันเป็นสับปะรดแปรรูป แนวๆสับปะรดเชื่อมชิ้นเล็กๆ มันหวานมาก หวานจนแสบคอ หวานนำจนกลบรสชีสไปหมด รู้สึกว่าไม่ค่อยเข้ากันเท่าไหร่ด้วยค่ะ 5/10
 
Freshly Baked Cheese Tart (ราคาชิ้นละ 415 บาท) – ราคาแพงมาก แต่ก็ชิ้นใหญ่มากจริงๆ เหมาะกับการรับประทานหลายๆคน  ส่วนถ้าเป็นรสชาเขียวหรือช็อคโกแลตก็ชิ้นละ 475 บาทค่ะ แบบก้อนใหญ่แพรซื้อกลับมากินที่บ้าน รู้สึกว่าไม่ค่อยอร่อยเท่าก้อนเล็ก ทั้งที่ก้อนใหญ่เป็นรสดั้งเดิมจากญี่ปุ่น แพรกลับชอบแบบมินิมากกว่า ชีสทาร์ตก้อนใหญ่นี่แป้งจะบางกว่าแบบเล็ก และไม่แข็ง ด้านในนุ่มแบบเนียนเด้งแต่ไม่ถึงกับเหลวแบบชิ้นเล็ก เนื้อคนละแบบ 7/10
 
Cheese Tart Kakigori (ราคา 235 บาท) - เสิร์ฟพร้อมกับชาร้อน 1 แก้ว อยากบอกว่าคาดหวังว่าจะทำได้ดีกว่านี้ น้ำแข็งไสไม่เนียนเลย หยาบมาก และโปะมากินลำบากมากค่ะ รสนมของน้ำแข็งไสอ่อนมากๆจนจืด เหมือนราดไม่ทั่ว ด้านในมีชีสซ่อนไว้นิดหน่อยและด้านนอกเป็นเหมือนข้าวพองกรุบๆ มันไม่ว้าวอ่ะ ทำให้รู้สึกเสียดายเงิน ราคาแพงไป ไม่แนะนำค่ะ 4/10

เท่าที่รับประทานมาเกือบทุกรส ยกเว้นเมนูไอศกรีมและเฟรปเป้ ชอบทีเดียวเชียวล่ะ แนะนำให้ลองชีสทาร์ตค่ะ จะใหญ่เล็กแล้วแต่ชอบเลย แต่ชิ้นเล็กจะกินง่ายและหอม มัน นัว มากกว่า อยากให้ลองเองมากกว่าเพราะลิ้นแต่ละคนอาจถูกใจไม่เหมือนกันค่ะ
 
ตอนนี้มีร้านที่เซ็นทรัลลาดพร้าวด้วย เพิ่มโอกาสให้คนรอบนอกได้ดีค่ะ